和高平朱參軍思歸作
作者：韓翃
朝代：唐

paragraphs: 髯參軍，髯參軍。
身爲北州吏，心寄東山雲。
坐見淒淒芳草綠，遙思往日晴江曲。
刺船頻向剡中回，捧被曾過越人宿。
花裏鶯啼白日高，春樓把酒送車螯。
狂歌好愛陶彭澤，佳句唯稱謝法曹。
平生樂事多如此，忍爲浮名隔千里。
一雁南飛動客心，思歸何待秋風起。